
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  4  septembrie  2007               

Pl-x  449 /2007                      


A V I Z

asupra propunerii legislative privind înstrăinarea terenurilor şi clădirilor aparţinând Ministerului Apărării Naţionale
                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind înstrăinarea terenurilor şi clădirilor aparţinând Ministerului Apărării Naţionale, trimisă cu adresa nr. Pl-x  449 din 4 iunie  2007  şi înregistrată cu nr.31/699 din 5 iunie 2007.
 În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
                Senatul, în calitate de primă Cameră sesizată, a respins propunerea legislativă, în şedinţa din 30 mai 2007.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 4  septembrie 2007.

 Membrii comisiei au examinat propunerea legislativă supusă avizării, expunerea de motive, avizul favorabil, cu unele observaţii şi propuneri, al Consiliului Legislativ, nr.256 din 26.02.2007 şi punctul de vedere al Guvernului trimis cu adresa nr.540 din 2.03.2007, prin care nu susţine adoptarea acestei iniţiative legislative.
În urma dezbaterilor s-a reţinut că, potrivit dispoziţiilor art.136 alin.(4) din Constituţia României, republicată, bunurile proprietate publică sunt inalienabile, acestea putând fiind date în administrare regiilor autonome ori instituţiilor publice în condiţiile legii organice. În aplicarea acestor dispoziţii este în vigoare Legea nr.213/1998 privind proprietatea publică şi regimul juridic al acesteia, iar ca lege organică specială în domeniu, Legea nr. 346/2006 privind organizarea şi funcţionarea Ministerului Apărării , care, la art.52 alin.(1), menţionează că instituţiile militare dispun de bunurile aflate în proprietatea privată a lor şi administrează bunurile din domeniul public sau privat al statului aflate în patrimoniul lor, putând să le concesioneze, să le închirieze sau să le valorifice, în funcţie de regimul lor juridic, în condiţiile legislaţiei în vigoare. Imobilele pe care Ministerul Apărării le are în administrare fac parte din domeniul public al statului sau al unităţilor administrativ – teritoriale şi ca urmare nu pot fi înstrăinate decât în măsura în care acestea sunt trecute, potrivit legii, în domeniul privat al statului, în temeiul unei prevederi exprese.
                Pentru aceste considerente, Comisia juridică, de disciplină şi imunităţi a hotărât, cu majoritate de voturi (1vot împotrivă), avizarea negativă a acestei propuneri legislative.
În raport de obiectul şi conţinutul reglementării,  propunerea legislativă  face parte din categoria legilor organice, potrivit art.73 alin.(3) lit. h) din Constituţia României, republicată . 
                                           PREŞEDINTE,                               SECRETAR,

                                           Sergiu ANDON                               George BĂEŞU
  Consilier,  C. Păduroiu

